Arne Rolighed (S), 2001-05-23:
Under alle omstændigheder: Tak for ordet.
Fru Yvonne Herløv Andersen startede sit indlæg med spørgsmålet om amterne: De nedlægger pladser, og så kommer vi med nogle penge og genopretter dem.
Der er afsat 4 x 20 mio. kr. på finansloven, og jeg vil på regeringens vegne godt give tilsagn om at støtte, at de penge, der er sat af, skal bruges til nye initiativer.
Det er samtidig et delvis svar til hr. Frank Aaen: Amterne skal have at vide, at man ikke kan spekulere i dette område.
Man kan ikke den ene dag nedlægge nogle pladser og få penge og så købe tingene tilbage for på den måde at komme let om ved det ved en omprioritering.
Min første bemærkning skal være: Vi vil godt støtte, at de nye millioner på finansloven, bliver brugt til nye pladser.
Men inden jeg kritiserer amterne og HS yderligere, kan det også være hensigtsmæssigt at få en ordentlig redegørelse for, hvordan udviklingen har været.
Kan det afspejles i den redegørelse, vi kommer med næste år, hvordan udviklingen har været på de enkelte områder?
Jeg vil sørge for, at det bliver ordentligt belyst. For så vidt angår de to behandlingstilbud, der nævnes, Minnesota og Sinclair, har regeringen ingen betænkelighed ved, at amterne bruger dem.
Men med hensyn til at overlade det til amterne at tage stilling til, hvilke institutioner og hvilke metoder de vil anvende, fører det mig over til at svare hr. Frank Aaen: Jeg skal gentage, at vi må arbejde for, at der ikke spekuleres i området, og jeg vil også forklare amterne i klart sprog, at der ikke kan nedlægges den ene dag og tilføres penge fra staten den næste dag med sigte på, at status er nul, når det samlede regnskab bliver gjort op.
For så vidt angår besparelsesovervejelserne i HS på 2,2 mio. kr., som jeg har læst om i aviserne, er det også en sag, jeg interesserer mig en del for.
I det omfang, jeg har kunnet læse mig til - men jeg har kun læst overfladisk - går forslaget ud på, at der laves rationalisering på området.
Jeg har brug for at få en nærmere redegørelse, en nærmere vurdering fra HS, inden jeg kan se, hvad konsekvenserne vil blive af et besparelsesforslag som det, der her er lagt frem til drøftelse.
Jeg mener nemlig ikke, det er vedtaget endnu, jeg mener, det kun er lagt frem til drøftelse.
Den analyse pågår i øjeblikket, og vi kender ikke svaret på den.
Fru Anni Svanholt og også fru Tove Videbæk her til sidst
efterlyste mere forskning i og vurdering af tingene, og det kan jeg være helt enig i.
Det er et område, hvor vi bruger mange penge og fortsat skal investere i nye programmer, og så er det rart samtidig at få en viden om områderne: Hvad er det for nogle metoder, der kan nytte?
Der er allerede nogen viden, men det er selvfølgelig helt rimeligt også at tage andre ting med.
Jeg har også noteret mig fru Tove Videbæks overvejelser
om, hvor mange døgnpladser vi har i det danske system.
Her afventer jeg udredninger for at finde ud af, hvad behovet er, og hvor stor kapaciteten er.
Også for de selvejende institutioners vedkommende er det nødvendigt at se, om der er en sammenhæng mellem behov og kapacitet, og hvem der egentlig kan sige noget objektivt og noget klart herom.
Vi må vente, til vi har udredningen på plads.
Generelt vil jeg sige tak for en god debat.
Jeg synes, det er værd at notere sig den store interesse, der er for hele ungdomsområdet, for det høje alkoholforbrug hos ungdommen og for nødvendigheden af, at vi kommer med initiativer og politikker på hele ungdomsområdet.
Der er også interesse for at tænke i sundhedsfremme og forebyggelse, mere effektive motivationsprogrammer og strategier hvor unge hjælper hinanden med at finde den rigtige alkoholpolitik, så de kan få et fornuftigt forhold til alkohol.
Det er i vores sundhedsfremme- og forebyggelsesprogrammer vigtigt at arbejde for, at vi også på alkoholområdet finder frem til en fornuftig omgang med tingene og arbejder videre med de initiativer, der allerede er taget.
Vi er i dag ikke kommet med et egentligt udspil
på behandlingssiden, og vi vil også afvente nogle yderligere initiativer på andre områder, til vi har et klart billede af, hvad behovet er her i landet - hvilken efterspørgsel er der fra brugerside, hvilken kapacitet har vi til rådighed, hvordan virker de forskellige metoder, der anvendes rundtomkring, og kan vi drage erfaringer andetsteds fra?
På det grundlag vil vi fremkomme med en samlet alkoholpolitik.
Tak for debatten.